Laidi Surva

Kriminaalpoliitika asekantsleri kohusetäitja Teie: 8.03.2024 nr 9-2/3125-1

[info.jm@just.ee](mailto:info.jm@just.ee) Meie: 12.04.2024 nr 1-8-2-24-11

**Arvamus Euroopa Parlamendi ja Nõukogu laste seksuaalse väärkohtlemise direktiivi uusversiooni kohta**

MTÜ Lastekaitse Liit tänab võimaluse eest esitada arvamus Euroopa Parlamendi ja Nõukogu laste seksuaalse väärkohtlemise direktiivi uusversiooni kohta. Lastekaitse Liit tunnustab kavandatavaid muudatusi ning eesmärki ühtlustada laste seksuaalse väärkohtlemise ja ärakasutamise ning laste seksuaalset väärkohtlemist kujutava materjali vastast võitlust ja praktikaid Euroopa Liidus. Planeeritud muudatustega parendatakse pikalt arutelu all olevaid kitsaskohti, millele ka Lastekaitse Liit INHOPE võrgustiku liikmena on tähelepanu juhtinud. Eelkõige soovime rõhutada järgmiseid positiivseid muudatusi:

* „Lasteporno“ on asendatud terminiga: laste seksuaalset väärkohtlemist kujutav materjal, mis motiveerib liikmesriike terminit oma seadusandlusse integreerima.
* „Lasteprostitutsiooni“ asemel kasutatakse terminit prostitutsioon.
* Laste seksuaalset väärkohtlemist kujutava materjali all mõistetakse erinevat liiki materjale ning loetelu ei ole lõplik, arvestades tehnoloogiliste võimaluste kiiret arengut ning, mis laienevad ja levivad uute tehnoloogiate ja interneti kasutamise teel.
* Laste seksuaalset väärkohtlemist kujutava materjali loendis sisaldub materjal, mille eesmärk olenemata vormist on anda nõu, suuniseid või juhiseid lapse seksuaalseks väärkohtlemiseks, seksuaalseks ärakasutamiseks või ahvatlemiseks.
* Pööratakse tähelepanu info- ja kommunikatsioonitehnoloogia kasutamisele lastega kontakti saavutamiseks seksuaalse manipuleerimise ja väljapressimise eesmärgil. Sealhulgas tehisintellekti kasutamisele laste seksuaalse väärkohtlemise toimepanemisel hetke võimalusi ja tulevikuarenguid silmas pidades.
* Õigusraamistiku ajakohastamine lähtuvalt võrgutehnoloogia rollist ja selle jätkuvast arengust laste seksuaalse väärkohtlemise toimepanekul.
* Õigusliku raamistiku loomine organisatsioonidele, kes liikmesriikides tegelevad laste seksuaalse väärkohtlemise tõkestamisega avalikes huvides, sealhulgas vihjeliinidele, kes teevad koostööd õiguskaitseasutustega ja teenusepakkujatega laste seksuaalset väärkohtlemist kujutava materjali eemaldamiseks internetist ja sellest teavitamisest.
* Koostöö edendamine liikmesriikide vahel, et ära hoida olukord, kus õigusrikkujad saavad pärast süüdimõistmist või õiguste äravõtmist juurdepääsu lastele, kui kolivad teise riiki. Samuti koostöö edendamine ohvrite abistamisel.
* Liikmesriigi tasandil koostöö asjaomaste asutuste ja sidusrühmade vahel, et töötada välja meetmed laste seksuaalseks väärkohtlemiseks ja ärakasutamiseks internetis ja väljaspool seda, ning nende meetmete rakendamine.
* Direktiivi uusversioonis artiklites 3-9 osutatud süütegude aegumistähtajad, mis silmas pidades, et sageli ei suuda ohvrid mitukümmend aastat toimunud kuriteost teada anda, mis võimaldab toimepanijal edasi tegutseda. Seega, kui aegumistähtaeg võimaldab ohvritel kuriteost teada anda oluliselt pikema aja jooksul, saab seksuaalse väärkohtlemise ja ärakasutamisega seotud kuritegusid tulemuslikumalt uurida, süüdistusi esitada ja ohvritele asjakohast tuge ja abi pakkuda.
* Direktiivi uusversiooni artiklis 18 sätestatud nõuded teatamiskorrale, mis peab lisaks turvalisusele ja konfidentsiaalsusele olema kavandatud lapsesõbralikul viisil ja lapsesõbraliku keeles vastavalt lapse vanusele ja küpsusele.
* Ohvrite abistamiseks ja toetamiseks ettenähtud meetmed, sealhulgas ohvrite abistamise asjakohase oskusteabe ja heade tavade vahetamine liikmesriikide vahel ja liikmesriikide ning kolmandate riikide vahel.
* Laste seksuaalse väärkohtlemise ennetuse eesmärgil teadlikkuse tõstmine ühiskonnas, kogukonnas, lasteasutustes (lasteaiad, koolid, huvikooli-, ringid), haiglates jne töötavatele spetsialistidele.
* Tähelepanu erivajadusega, haavatavate laste kaitse vajadusele.
* Liikmesriigis selgitustöö ja sekkumisprogrammides osalemise võimaluste loomine isikutele, kes usuvad, et võivad toime panna laste seksuaalse väärkohtlemisega seotud süüteo.

Lisaks eeltoodule peame oluliseks laiaulatuslikku teavitust (nii lastele kui ka täiskasvanutele, igale sihtgrupile temale sobivas kanalis ja keeles, sh lapsesõbralikus või lihtsustatud keeles). Teavitustegevustes on vaja läheneda soopõhiselt, st poisid vajavad eraldi tähelepanu. Väärkohtlemise ennetamisel on olulisel kohal seksuaalharidus, spetsialistide koolitamine, aga ka vanemahariduse laiem pakkumine.

Tähelepanu vajavad stigmatiseerimise vähendamine ja ühiskonna teadlikkuse suurendamine, samuti ohvritele pakutavate tugiteenuste omavahelise koostöö koordineerimine.

Peame oluliseks, et oleks tagatud piisav rahastus laste vastu suunatud seksuaalkuritegude efektiivsemaks ja kiiremaks menetlemiseks, tõhustada ametnikkondade omavahelist koostööd ja kasvatada politsei, haridus-, lastekaitse-, noorsootöö ja tervishoiuspetsialistides võimekust kuritegude avastamiseks ja ennetamiseks.

Samuti on oluline viia läbi uuringuid, et hinnata seksuaalse väärkohtlemise ohvriks langemise trende ning seda, kuidas ja kelle puhul sekkumised toimivad ning mil moel parandada laste seksuaalse väärkohtlemise ennetamise ja sellele reageerimise kvaliteeti.

Lastekaitse Liit avaldab heameelt rahvusvahelise direktiivi muudatuste ja kaasajastamise üle ning sealhulgas tunnustab ka Eesti riiki põhjaliku ja pideva siseriikliku töö eest laste seksuaalse väärkohtlemise ja ärakasutamise ennetamisel. Viimase seitsme aastaga on Eesti ratifitseerinud või üle võtnud enamiku peamisi vägivallaennetust käsitlevaid rahvusvahelisi dokumente: Euroopa Nõukogu konventsioonid inimkaubanduse vastase võitluse kohta, naistevastase ja perevägivalla ennetamise ja tõkestamise kohta (Istanbuli konventsioon), laste seksuaalse väärkohtlemise ennetamise kohta (Lanzarote konventsioon), Euroopa Liidu ohvridirektiiv ja alaealiste menetlusõiguste direktiiv. Riik on aastaid toetanud projekti Targalt internetis raames laste ja lapsevanemate digipädevuse arendamist ning Lastekaitse Liidu poolt ellu viidava vihjeliini tööd, mille eesmärk on tõkestada laste seksuaalset väärkohtlemist kujutava materjali levikut internetis.

Seejuures rõhutame, et töö peab olema jätkusuutlik ja pidev ning on oluline, et direktiiviga seatavad miinimumnõuded (sh ohvritele pakutavad teenused, asjakohased sekkumisprogrammid, oskusteave spetsialistidele jms.) oleks Eestis tagatud, kättesaadavad ning sihtgruppidele arusaadaval viisil ja keeles kommunikeeritud (sh vene keeles).

Lastekaitse Liit on arvamusel, **et Euroopa Parlamendi ja Nõukogu laste seksuaalse väärkohtlemise direktiivi uusversioon** pakub pikalt oodatud lahendused paljudele praktikas esinevatele kitsaskohtadele. Lastekaitse Liit rõhutab, et teavitusel ja koolitusel on muudatustega püstitatud eesmärkide saavutamisel väga oluline roll.

Loodame igakülgsele koostööle ning oleme valmis edaspidi jätkuvalt protsessi panustama.

Lugupidamisega

/*allkirjastatud digitaalselt*/

Varje Ojala

MTÜ Lastekaitse Liit juhatuse liige

Arvamuse koostas Malle Hallimäe

[Malle.hallimae@lastekaitseliit.ee](mailto:Malle.hallimae@lastekaitseliit.ee)